joelniklaus/EU_Wikipedias huggingface dataset:
Karilas

Karilas on sukunimi, joka on muun muassa seuraavilla suomalaisilla henkilöillä:

Esteri Karilas (1890–1972), kirjailija
Niilo Karilas (1852–1911), pappi, valtiopäivämies ja rovasti, Yrjö ja Tauno Karilaan isä
Tauno Karilas (1900–1980), kirjailija, päätoimittaja ja suomentaja
Yrjö Karilas (1891–1982), kristillisen nuorisotyön kehittäjä ja nuoriso- ja tietokirjailija
Etninen konflikti

Etninen konflikti on tilanne, jossa kahden etnisen ryhmän, esimerkiksi vähemmistön ja enemmistön, suhde on vihamielinen. Donald L. Horowitz (1985) toteaa teoksessaan Ethnic Groups in Conflict, että useat etniset konfliktit on kuvattu taistelun, selkkauksen tai yhteentörmäysten elementteinä. Kuitenkaan kaikilla konflikteilla ei tarvitse olla tarkoitusta tai suunniteltua loppua. Konflikti on usein taistelu, jossa pyritään saavuttamaan omat tavoitteet ja yhtäaikaisesti kumota, loukata tai jopa tuhota kilpakumppanin pyrkimykset. Pahimmillaan tuhotaan kilpakumppani. Konfliktissa on usein erityisesti nykyisissä yhteiskunnissa kyse kilpailusta niukoista resursseista. Sellaiset konfliktit poikkeuksetta sisältävät havaintoja niukkuudesta. Taisteluilla pyritään säilyttämään tai saavuttamaan hegemonia tai yhdenvertaisuus. Menestyksellinen mobilisointi edellyttää vankkaa uskoa omiin mahdollisuuksiin. Resurssit tulisi tulkita laajimmassa mahdollisessa merkityksessä ja ajatella samalla taloudellista hyvinvointia, poliittista vaikutusvaltaa, ryhmän hyväksyntää tai symbolista valtaa, vaikkakaan se ei aina tarkoita taloudellisia tai poliittisia resursseja. Useat teoriat etnisistä konflikteista ovat johdannaisia eri tieteenaloilta ja ovat saaneet alkunsa mm. modernisaation aikana. Teorioiden alkuperät, joita ei välttämättä tunneta, ovat käytännöllisiä. Teoriat sopivatkin kuvaamaan etnisen konfliktin aspekteja erityisen hyvin.

Lähteet

Konfliktit
Seulonnan keskeiset artikkelit
Möysän Musaklubi

Möysän Musaklubi, tuttavallisemmin Mössö, on Lahden Hämeenkadulla sijaitseva musiikkiklubi.

Historia 

Möysän Musaklubin juuret ovat Lahden Möysän kaupunginosan entisellä Esso-huoltoasemalla. Ensimmäinen konsertti järjestettiin huoltoasemasta ravintolaksi muutetun ravintolan kattoterassilla 2. heinäkuuta 2010. 

Möysän musaklubia pyörittänyt ja huoltoasemakiinteistön omistanut yhtiö Lahti Bensiini meni syksyllä 2016 konkurssiin yli 156 000 euron verosaatavista, ja klubin toiminta uhkasi loppua. Vuoden 2017 kesäkuusta alkaen Möysän Musaklubi on toiminut Lahden keskustassa, osoitteessa Hämeenkatu 16. Siellä käytössä ovat 750 ihmistä vetävä sali sekä 120 ja 70 hengen baaritilat.

Aukusti-kulttuuripalkinto 
Vuonna 2014 Etelä-Suomen Sanomat palkitsi Möysän Musaklubin Aukusti-palkinnolla vuoden päijäthämäläisenä kulttuuritekona.  Mössö voitti sekä tuomariston palkinnon, että yleisöäänestyksen. Aukusti kiertopalkinnon identtinen kopio on esillä Möysän Musaklubilla.

XXL Mössö  

XXL Mössö on marraskuussa järjestettävä sisäfestivaali jonka yleisömäärä on noin 4 000 katsojaa. Festivaali on järjestetty Lahden Messuhallissa vuosina 2016, 2018 ja 2019.

Lähteet

Aiheesta muualla

 Möysän Musaklubin www sivu
 kuvia Möysän Musaklubin keikoilta

Suomen konserttitalot
Lahden rakennukset ja rakennelmat
Ed Markey

Edward John "Ed" Markey (s. 11. heinäkuuta 1946 Malden, Massachusetts) on yhdysvaltalainen demokraattisen puolueen poliitikko ja juristi.

Markey sai taiteiden kandidaatin arvon Boston Collegesta vuonna 1968 ja oikeustieteen tohtorin arvon Boston Collegen lakikoulusta 1972. Hän istui Massachusettsin osavaltion edustajainhuoneessa vuosina 1973–1976. Vuonna 1976 Markey täytti Yhdysvaltain edustajainhuoneessa Torbert Macdonaldin kuollessa tyhjäksi jääneen paikan. Hän istui edustajainhuoneen jäsenenä vuoteen 2013. Tämän jälkeen hänet valittiin John F. Kerryn eron tyhjäksi jättämälle paikalle Yhdysvaltain senaattiin. Markey valittiin uudelleen senaattoriksi vuosina 2014 ja 2020.

Lähteet 

Yhdysvaltalaiset demokraattipoliitikot
Yhdysvaltalaiset juristit
Yhdysvaltain edustajainhuoneen jäsenet
Yhdysvaltain senaatin jäsenet
Vuonna 1946 syntyneet
Elävät henkilöt
John Goss

Sir John Goss (27. joulukuuta 1800 – 10. toukokuuta 1880) oli brittiläinen säveltäjä ja urkuri.

Goss lauloi lapsena Chapel Royalissa. Hän oli myös lyhyesti tenorina Covent Gardenin oopperakuorossa. Goss työskenteli urkurina useissa kirkoissa, kuten vuodesta 1838 St Paulin katedraalissa opettajansa Thomas Attwoodin seuraajana. William Knyvettin kuoltua hänestä tuli yksi Chapel Royalin säveltäjistä vuonna 1856. Hän sai ritarinarvon vuonna 1872. Gossin seuraajaksi St Paulin katedraalin urkurina nousi vuonna 1872 John Stainer. Goss toimi harmonian professorina Royal Academy of Musicissa 47 vuoden ajan vuodesta 1827. Hänen johdollaan opiskelivat muiden muassa Arthur Sullivan, Frederic Hymen Cowen ja Frederick Bridge. Vuonna 1876 Gossista tuli Cambridgen yliopiston kunniatohtori.

Gossin sävellystuotantoon kuuluu kirkkomusiikin ohella muun muassa musiikkidraama The Serjeant's Wife (1827). Goss teki useita musiikillisia julkaisuja, kuten teoksen An Introduction to Harmony and Thoroughbass (1833).

Lähteet

Aiheesta muualla 
 IMSLP: nuotteja

Brittiläiset säveltäjät
Brittiläiset urkurit
Vuonna 1800 syntyneet
Vuonna 1880 kuolleet
Frederick William Faber

Frederick William Faber (28. kesäkuuta 1814 Calverley – 26. syyskuuta 1863 Lontoo) oli brittiläinen teologi ja virsirunoilija.

Faber opiskeli Oxfordissa University Collegessa. Hän oli kalvinisti, kunnes ryhtyi tulevan kardinaali John Henry Newmanin seuraajaksi. Hän kääntyi katolilaiseksi vuonna 1845 ja perusti pian sen jälkeen Birminghamissa yhteiselämää ilman valan vannomista viettäneen Wilfridians-uskonyhteisön. Sittemmin yhteisö liitettiin oratoriaaneihin. Vuonna 1849 yhteisölle avattiin Lontoossa toiminut haara, jota Faber johti kuolemaansa saakka.

Faber sai vuonna 1847 katolisen pappisvihkimyksen. Hänet muistetaan pääasiassa virsiteksteistään, joista suosituimpiin kuuluvat "Hark! Hark, my soul" ja "My God, how wonderful thou art". Hänen muita kirjallisia julkaisujaan olivat Lives of Modern Saints (1847), The Foot of the Cross (1858) ja Notes on Doctrinal Subjects (kaksi osaa, julkaistu 1866).

Hänen virtensä  "There is a wideness in Gods mercy" on suomeksi Ruotsin kirkon virsikirjassa, vifsi 285 " Syvyyksistään hyvyys Herran". Virren suomennos on Anna-Maija Raittilan vuonna 1996 tekemä käännös Britt G. Hallqvistin ruotsinkielisestä Faberin virren käännös-muokkauksesta.

Lähteet 

Brittiläiset runoilijat
Brittiläiset papit
Brittiläiset teologit
Vuonna 1814 syntyneet
Vuonna 1863 kuolleet
Englantilaiset virsirunoilijat
Ricky Brabec

Ricky Brabec (s. 21. huhtikuuta 1991 San Bernardino, Kalifornia) on yhdysvaltalainen erämaa- ja endurokuljettaja. Hän on voitti ensimmäisenä yhdysvaltalaisena Dakar-rallin moottoripyörällä.

Alkuvuodet
Brabec aloitti BMX pyörillä ajamisen viisivuotiaana. Sittemmin 15-vuotiaana muutettuaan perheensä mukana aavikkokaupunkiin Hesperiaan hän alkoi harrastamaan motocrossia, mutta se ei omien sanojensa mukaan kiinnostanut häntä kovin paljon. Pian Brabec kiinnostui erämaarallista ja 2011 THR Motorsports otti hänet kehitysohjelmaan. Brabec oli tuolloin ylipainonen ollessaan 135 kilogrammaa painava, kun hän kiinnosti enemmän juhliminen, alkoholi ja enduroilla ajaminen. THR Motorsportsin avulla Brabec pääsi parempaan fyysiseen kuntoon ajakseen kilpaa 2013 Baja 1000 aavikkorallissa.

Kilpaura
Brabec ajoi ensimmäisen kerran Dakar-rallissa 2016, jolloin hän sijoittui Hondalla yhdeksänneksi.

Vuoden 2017 Dakar-rallissa Brabec joutui keskeyttämään. Hän onnistui voittamaan yhden erikoiskokeen, joka tapahtui seitsemännellä erikoiskokeella. Brabec ajoi ensimmäisellä erikoiskokeella toiseksi, mutta putosi heti pois kärkikolmikosta.

Brabec keskeytti 2018 toisen kerran peräkkäin Dakar-rallin. Hän onnistui ajamaan parhaimmillaan toiseksi nopeimman ajan kahdeksannella erikoiskokeella.

Hän ajoi neljännen kerran Dakar-rallissa 2019, jossa Brabecin tulokset olivat tasaisemmat. Hän ajoi kolmantena kahden ensimmäisen erikoiskokeen jälkeen, kunnes nousi rallin johtoon voitettuaan neljännen erikoiskokeen. Brabec johti vielä rallia viidennellä erikoiskokeella, kunnes menetti johtonsa Pablo Quintanillalle. Seitsemännellä erikoiskokeella Brabec ajoi kolmanneksi nopeimman ajan ja nousi takaisin rallin johtoon, mutta joutui keskeyttämään seuraavalla erikoiskokeella moottoririkon vuoksi.

Dakar-ralli siirtyi Saudi-Arabiaan 2020, jossa Brabec onnistui voittamaan ensimmäistä kertaa urallaan Dakar-rallin. Hänestä tuli samalla ensimmäinen yhdysvaltalainen voittaja ja ensimmäinen Hondalla voittanut kuljettaja sitten Gilles Lalay vuonna 1989. Brabec voitti rallin aikana yhden erikoiskokeen, joka tuli kuudennella erikoiskokeella. Hän johti rallia kolmannesta erikoiskokeesta lähtien ennen toiseksi tullutta Pablo Quintanillaa.

Brabec ajoi vakuuttavasti myös vuoden 2021 Dakar-rallissa oltuaan toinen ja voitti kolme erikoiskoetta. Hän siirtyi rallin toisella erikoiskokeella toiseksi, mutta putosi pian sen jälkeen pois kärkikolmikosta. Brabec voitti seitsemännen erikoiskokeen ja ajoi heti perään kolmanneksi nopeimman ajan kahdeksannelle erikoiskokeelle. Hän jatkoi nousuaan ajettuaan toiseksi nopeimman ajan yhdeksännellä erikoiskokeella ja nousi rallin toiseksi ajettuaan nopeimman ajan kymmenennellä erikoiskokeella. Brabec putosi hetkellisesti kolmanneksi toiseksi viimeisellä erikoiskokeella, kun kolmantena ollut Sam Sunderland nousi toiseksi ajettuaan nopeimman ajan. Brabec ajoi viimeisellä erikoiskokeella nopeimman ajan ja nousi rallin toiseksi, kun hänen tallikaveri Kevin Benavides otti voiton.

Lähteet

Yhdysvaltalaiset endurokuljettajat
Vuonna 1991 syntyneet
Elävät henkilöt
Verikalpa (yhtye)

Verikalpa on vuonna 2015 ensimmäisen esityksensä tehnyt suomalainen folk metal -yhtye. Oulusta peräisin oleva yhtye on julkaissut uransa aikana kolme albumia, Taistelutahto (2018), Tuoppitanssi (2020) ja Tunturihauta (2022). Verikalpa on esiintynyt muun muassa Kauhajoen Nummirockissa.

Kokoonpano 
 Jani Ikonen - laulu
 Jussi Heikkilä - kitara
 Sami Ikonen - kitara
 Sami Knuutinen - basso
 Jussi Sauvola - kosketinsoittimet
 Jari Huttunen - rummut

Diskografia

Studioalbumit 
 Taistelutahto (2018)
 Tuoppitanssi (2020)
 Tunturihauta (2022)

Singlet 
 Pahan laulu (2017)
 Tyrmä (2017)
 Talonväen teuraat (2020)
 Naulattujen vaellus (2020)
 Taisto (2021)
 Rautanen herra (2021)
 Riitti (2022)

Lähteet 

Suomalaiset folk metal -yhtyeet
Toby Price

Toby Price (s. 18. elokuuta 1987 Hillston, Uusi Etelä-Wales) on australialainen erämaa- ja endurokuljettaja. Hän on kaksinkertainen Dakar-rallin voittaja (2016 ja 2019) ja erämaarallin maailmanmestari (2018).

Lähteet

Australialaiset endurokuljettajat
Vuonna 1987 syntyneet
Elävät henkilöt
Erik Blomberg (kirjailija)

Erik Blomberg (1894 Tukholma, Ruotsi – 1965 Tukholma, Ruotsi) oli ruotsalainen kirjailija ja kriitikko.

Blomberg toimi 1920–1939 useissa ruotsalaisissa lehdissä taide-, kirjallisuus- ja teatterikriitikkona. Hän kirjoitti tunnelma- ja mieterunoutta, jossa keskeisenä on uskonto. Hän osallistui poliittiseen keskusteluun radikaalein näkemyksin. Hän oli myös kääntäjä, ja hän käänsi merkittäviä teoksia ruotsiksi. Lisäsi hän laati taiteilija Ernst Josephsonin moniosaisen elämäkerran.

Runosuomennoksia
Lähde:
 Älä pelkää pimeyttä, teoksessa Kuka on nähnyt tuulen?: runoja ja satuja maailmalta, suomentanut ja toimittanut: Kirsi Kunnas, Helsinki: WSOY 2010 ISBN 978-951-0-36461-1
 Ihmisen koti, suomentaja: Elina Vaara, teoksessa Kevätsade: valikoima ruotsalaista lyriikkaa, WSOY 1926
Blombergin runojen suomennoksia on julkaistu teoksessa: Viesti mereen: antologia Ruotsin uutta runoutta, WSOY 1946
 Helmikuun kevättä, suomentaja: Viljo Kajava
 Ken olet, Jumala?, suomentaja: Viljo Kajava
 Laulajasydän : I–II, suomentaja: Viljo Kajava
 Oma surusi, suomentaja: Otto Varhia
 Rukous, suomentaja: Viljo Kajava
 Äiti, suomentaja: Viljo Kajava

Lähteet

Aiheesta muualla

Ruotsalaiset kirjailijat
Ruotsalaiset kriitikot
Vuonna 1894 syntyneet
Vuonna 1965 kuolleet
Kallõtõ järv

Kallõtõ järv, myös Kallete, Kallato järv, Kalleto S. tai Kallete jerw on Itä-Viron vesistö- ja Võrtsjärven alavesistöalueelle kuuluva, Lustin kylässä Valgan kunnassa Valgamaalla sijaitseva eutrofinen luonnonjärvi.

Nimi ja maantietoa
Karulan ja Vana-Antslan kartanoiden rajaseudulla sijaitsevan järven nimi on luultavimmin johtunut sanan ”kalatu” () uudelleentulkinnasta võrokielisenä ”kallõ”:na (”kalle” tai ”penger”). Samalla nimen arvellaan sisältävän itämerensuomenkielisen ilmaisun ”kalaton” ja võron ”kalalda” (). Hypoteesia vahvistaa vesistönimien Kalatonjärvi, Kalatonlampi, Kalaton ja muiden suuri esiintymistiheys Suomessa, minkä vuoksi voidaan edellyttää tämän Itämeren nimeämismallin säilyneen jossain määrin myös Viron alueilla.

Pinta-alaltaan noin 7,7 tai 8 hehtaarin kokoinen Kallõtõ-järvi sijaitsee 70,8 metriä merenpinnan yläpuolella keskellä metsiä noin 5,5 kilometriä Lüllemäestä itään. Järven enimmäissyvyys on 6,2 ja keskisyvyys 4,9 metriä. Rannat ovat tasaisia ja yleensä kovapintaisia, etenkin länsirannalla, kun taas kaakkoisranta on matala ja soinen ja eteläkärkeä reunustaa hete. Uimarannat puuttuvat kokonaan ja järven pohja on melko mutainen.

Järven luokittelu ja ekologia
Vesipolitiikan puitedirektiivin (VPD) (, (VRD)) luokituksen mukaan Kallõtõ on VRD II:n, veden pinta-alaltaan alle 10 km²:n vähäkloridinen (klorideja alle 25 mg/l) ja veden kovuuden osalta keskikova järvi, jonka vesimassa ei lämpötilakerrostu ().

Järvi luokitellaan limnologisesti kovavetiseksi ja eutrofiseksi järveksi (, KE), jossa on kohtalaisesti läpivirtausta. Sen vesi tulee ruskeavetisestä Kaatsi järvestä, jossa on runsaasti vedenalaista kasvillisuutta, ja valuu Savijärveen, jossa on pohjavesilähteitä. Savijärven pohjoisosasta alkavan Tohvri-ojan yhdistyessä Tinu-ojan kanssa muodostuu Valtina-joki, jonka virtaus päättyy Ärnu ja lopulta Väike Emajõgi () -nimiseen jokeen. Tämän valuman ansioista järven vesi ei ole ruskeaa, vaan kellertävän vihreää ja läpinäkyvyys on keskitasoa (2,2-2,8 m). Vuoteen 1961 asti järvessä kasvillisuutta oli sekä runsaudelta että lajien lukumäärältä keskimäärin. Huomionarvoisia ovat välkevita ja pitkälehtivita, karvalehdet, vesirutto ja haarautuneita kasveja muistuttava järvisieni yhdessä veden vihreäksi tai kellertäväksi värittävien pikkulevien kanssa jne.. Melko runsaasti esiintyy eläinplanktonia, jonka ryhmän muodostavat jotkut harvinaiset vesikirput. Pohjaeläimistöä on kehnosti, mutta suhteellisen monipuolisesti.

Luontoarvoja ja kalakanta
Keskellä metsää sijaitseva Kallõtõ tai Kallete tunnetaan hyvänä hauki- ja lahnajärvenä, jossa on myös runsaasti suutaria, sorvaa, ahventa ja kiiskeä. Järvi on myös piisamin asuinpaikka.

Kallõtõ järvi kuuluu yhdessä Must- ja Väikene Mustjärven kanssa Karulan kansallispuiston pohjoisosassa sijaitsevien Oikunnan ja Kallõtõn, joidenkin lähteiden mukaan Kaatsi-Patuperan erityissuojavyöhykkeen () alueelle.

Lähteet

Valgamaan järvet
Mini Racing Online

MiniRacingOnline on ilmainen peli, jonka on suunnitellut Vicente Mas Morant, alias "Kotai", vuonna 2003, pääasiassa Formula 1 -ajopelinä. Pelin innoittamana oli nopeustesti Circuit Ricardo Tormossa Valesten Chestessä.

Autot 
On olemassa useita ajoneuvoja, joista osa voidaan ladata MRO: n verkkosivuilta. Nämä autot vaihtelevat NASCARista Formula 1: een. Kun lataat pelin ensimmäisen kerran, sinulla on jo ladattu F1-autopakkaus ja MRO F1 -auto. Voit luoda omia ajoneuvojasi käyttämällä ulkoista kuvankäsittelyohjelmaa (Adobe Photoshop, GIMP jne.). Autojen mukana tulee SKINS, jotka määrittävät AI-tekniikan autojen käyttäytymiselle ja ominaisuuksille, jotka tämä voidaan myös luoda ja kuten autoja, ennen kuin ne voidaan ladata Nettisivu.

Piirit 
Kaikkia raitoja järjestää 6 kappaletta. Ne ovat General, F1 (Formula 1), Micro, Karting, NASCAR ja Rally. Jokainen sijoitus selittää itsensä, mutta aikaisemmista kysymyksistä on puhuttu, mikä on yleinen ja mikrorata. Yleinen sijoitus on sijoitus, jolla on kaikki kappaleet, jotka eivät sovi muihin riveihin. Mikroraidat ovat kappaleita, joita useimmat ihmiset käyttävät paikallisiin [moninpeli] soittoihin. Kappaleita voidaan luoda myös ulkoisilla kuvankäsittelyohjelmilla, ja pelin sisäisen "Track Editorin" avulla voit käyttää erilaista maafysiikkaa, kuten mutaa, hiekkaa ja tietysti asfalttia.

Ominaisuudet 
Miniracingonlinella on monia versioita ja ominaisuuksia. Suurimpaan osaan näistä ominaisuuksista vaikuttavat voimakkaasti Formula 1 -säännöt ja kaikki vuosien aikana tapahtuvat sääntömuutokset. Esimerkiksi pelissä on KERS (Kinetic Energy Recovery System) -ominaisuus kaikille F1-autoille, koska KERS esiteltiin Formula 1 -mestaruuden kaudella 2009. Muita pelin ominaisuuksia ovat karsinta, harjoittelu, kilpailu ja aika-ajotila. Uusimpiin versioihin kuuluu DRS (Drag reduction system). Miniracingonline koostuu myös paikallisesta moninpelistä ja online-moninpelistä.

Paikallinen Moninpeli 
Voit luoda useita profiileja, jotta voit pelata paikallisesti ystävän kanssa yhdellä tietokoneella. Mikroraitojen on sanottu olevan parhaita tässä tilassa, mutta on vaihtoehto, jonka voit asettaa nimellä "Extended Resolution", jotta näet hieman suuremmat raidat paremmin.

Globaali Moninpeli 
Globaali moninpelitila on pelin suosituin tila, kuten monet pelaajat ovat sanoneet. Kilpailussa voi olla 2-32 kuljettajaa tai lentäjää kerralla. Voit myös asettaa mestaruuskilpailuja tässä tilassa.

Lähteet 
MiniRacingOnlinen historia ja kehitys 1. maaliskuuta 2004, haettu 6.8.2014

Aiheesta muualla 
 Virallinen pelisivusto
 Lataa verkkosivusto (Peli sekä radat ja autot)
 Pascal Gamer Magazine -näyttökuvan kilpailun voittaja, MiniRacingOnline
 GameProTV Ominaisuus Artikkeli MiniRacingOnline
 Vicente Mas Morant kertoo MiniRacingOnlinen taustasta ja historiasta kehityksessä.

Ajopelit
Kubernetes

Kubernetes (lyhennetty k8s) on avoimen lähdekoodin ohjelmisto säiliöiden hallintaan suuressa mittakaavassa. Ohjelmisto automatisoi monia tehtäviä, jotka liittyvät säiliöissä ajettavien sovellusohjelmien hallintaan.

Ohjelmistot kuten Docker ovat tehneet säiliöiden käytöstä suosittua, mutta suurten hajautettujen säiliöissä suoritettavien sovellusten koordinoinnista on tullut haastavampaa. Säiliöiden myötä ohjelmistojen hallinta on muuttunut ja säiliöidyssä arkkitehtuurissa sovellukseen kuuluvat eri palvelut sijaitsevat eri säiliöissä, joita suoritetaan klusterissa fyysisiä tai virtuaalisia tietokoneita. Tämän vuoksi on tullut tarve säiliöiden hallinnalle (container orchestration). Kubernetesia käytetään usein Dockerin kanssa, mutta se toimii myös minkä vain Open Container Initiativen (OCI) standardien kanssa yhteensopivan säiliöintialustan kanssa.

Nimi Kubernetes on peräisin kreikan kielestä, jossa se tarkoittaa päällikköä tai pilottia.
Ohjelmisto on saanut alkunsa Googlella, jossa se oli kehitetty seuraajana Googlen sisäisessä käytössä olleelle Borg-ohjelmistolle. Google julkaisi projektin avoimena lähdekoodina vuonna 2014. Ohjelmistoa kehittää Linux Foundationin Cloud Native Computing Foundation.

Ominaisuuksiin kuuluvat muun muassa:
 kuormituksen tasaaminen (load balancing)
 itsekorjautuvuus (self-healing): sammuneiden palveluiden käynnistäminen uudelleen
 konfiguraation hallinta (salasanat, OAuth, SSH)

Kubernetes toimii säiliötasolla eikä laitteistotasolla: se ei ole perinteinen PaaS (Platform as a Service) järjestelmä.

Lähteet 

Virtualisointiohjelmistot
Linux Foundation
Ask (Norja)

Ask on Norjassa Gjerdrumin kunnan hallinnollinen keskus. Se oli oma taajamansa vuoteen 2012 asti, minkä jälkeen se on luettu osaksi Grønlundin taajamaa. Läänitie 120 kulkee Askin halki.

Askissa tapahtui 30. joulukuuta 2020 kymmenen ihmisen hengen vaatinut maanvyöry.

Lähteet 

Norjan entiset taajamat
Apple Park

Apple Park on Applen vuonna 2017 avaama pääkonttori, joka sijaitsee osoitteessa One Apple Park Way, Cupertino, Kalifornia, Yhdysvallat.
Päärakennuksessa on 4-kerrosta ja tilat yli 12 000 työntekijälle. Applen hallinnoimalla tontilla on päärakennuksen lisäksi kaksi pysäköintihallia autoille, kuntosali, kaksi koripallokenttää, ravintola ja sisäänkäynti maanalaiseen 921 paikkaiseen Steve Jobs -teatteriin. Kahden pysäköintihallin lisäksi osa paikoituksesta on maan alla. Lisäksi rakennuksen ympärille on istutettu yli 7 000 puuta. Apple Parkin rakennuskustannukset olivat 5 miljardia dollaria.

Pääkonttorirakennus sai lempinimen ”the spaceship” eli avaruusalus kun alun perin jo edesmennyt toimitusjohtaja Steve Jobs esitteli suunnitelman uudesta pääkonttorista Cupertinon kaupunginvaltuustolle vuonna 2011 kutsuen päärakennusta aivan kuin laskeutuneeksi avaruusalukseksi. Viralliset avajaiset pidettiin aikataulusta myöhässä 19. toukokuuta 2019.

Lähteet

Aiheesta muualla 

Santa Claran piirikunnan rakennukset ja rakennelmat
Apple
Domuztepe

Domuztepe (turkkia, suomeksi 'sikakumpu') oli myöhäinen nuoremman kivikauden kylä eteläisessä Itä-Turkissa.

Se on ajoitettu vuosiin 6400-5450 eaa. Paikka sijaitsee etelään Kahramanmaraşista. Pääosa paikan asutuksesta oli Halaf-kaudella, jonka keskuista laajin se oli. Domuztepen ala on myöhäisellä Halaf-kaudella 20 ha.

Paikalta on löydetty muun muassa suuri hautakuoppa,johon on haudattu ensin eläinten, sitten noin 40 ihmisen luita. Koska luut ovat erillisiä, niiden ajatellaan kertovan jopa ihmissyönnistä. Lisäksi kuopasta on löydetty ruukunsirpaleita.

Kaudet 
 A-1 myöhäinen Halaf
 A-2 jälki-Halaf a 5800 ...
 A-3 jälki-Halaf B ..5600 eaa

Lähteet 
 Campbell, S., E. Carter, et al. (1999) ‘Emerging complexity on the Kahramanmaras Plain, Turkey: The Domuztepe Project 1995–1997’ American Journal of Archaeology 103: 395–418.
 Carter, E., S. Campbell, et al. (2003) ‘Elusive Complexity : New Data from late Halaf Domuztepe in South Central Turkey’ Paléorient 29(2): 117–133.
 Campbell, S. "Domuztepe 2004 Excavation Season", Anatolian Archaeology 10 (2004) 4–6
 Campbell, S. "Domuztepe 2005", Anatolian Archaeology 11 (2005) 13–15
 Campbell, S. "Domuztepe 2006", Anatolian Archaeology 12 (2006), 17–18
 Campbell, S. "Domuztepe 2008", Anatolian Archaeology 14 (2008), 13–14

Viitteet

Neoliittinen Anatolia
Brezno (piiri)

Breznon piiri () on Slovakian piiri Banská Bystrican alueella. Sen väkiluku oli vuoden 2010 lopussa 63 702.

Breznon piirillä on yhteistä rajaa Banská Bystrican, Revúcan, Poltárin, Detvan, Rimavská Sobotan, Rožňavan, Popradin ja Liptovský Mikulášin piirien kanssa.

Vuoden 2010 lopussa Breznon piirin asukkaista 51,4 prosenttia oli naispuolisia ja noin 48,6 prosenttia miespuolisia. Vuoden 2011 lopussa piirin väestöstä muodostivat slovakit 87,1 prosenttia, romanit 3,4 prosenttia, tšekit, määriläiset ja sleesialaiset yhteensä 0,4 prosenttia, unkarilaiset 0,1 prosenttia, ukrainalaiset 0,1 prosenttia, ruteenit 0,1 prosenttia ja muut 8,8 prosenttia. Alle 14-vuotiaiden osuus väestöstä oli vuoden 2011 lopussa 14,6 prosenttia, 15–64-vuotiaiden 71,3 prosenttia ja yli 65-vuotiaiden 14,1 prosenttia väestön keski-iän ollessa 40 vuotta. Breznon piirin väkiluvun ennakoidaan pienenevän 54 624 asukkaaseen vuoteen 2040 mennessä.

Kunnat 
Breznon piirin 30 kuntaa. Ne kunnat, jotka ovat myös kaupunkeja ovat luettelossa lihavoituja.

 Bacúch
 Beňuš
 Braväcovo
 Brezno
 Bystrá
 Čierny Balog
 Dolná Lehota
 Drábsko
 Heľpa
 Horná Lehota

 Hronec
 Jarabá
 Jasenie
 Lom nad Rimavicou
 Michalová
 Mýto pod Ďumbierom
 Nemecká
 Osrblie
 Podbrezová
 Pohorelá

 Pohronská Polhora
 Polomka
 Predajná
 Ráztoka
 Sihla
 Šumiac
 Telgárt
 Valaská
 Vaľkovňa
 Závadka nad Hronom

Lähteet 

Slovakian piirit
Roy Blunt

Roy Blunt (s. 10. tammikuuta 1950 Niangua) on yhdysvaltalainen republikaanisen puolueen poliitikko.

Blunt valmistui Southwest Baptist Universitysta taiteiden kandidaatiksi vuonna 1970 ja Missourin osavaltionyliopistosta taiteiden maisteriksi 1972. Hän on työskennellyt high schoolin historianopettajana sekä vuosina 1973–1984 Greenen piirikunnan (Missouri) päävaaliviranomaisena. Vuosina 1984–1993 Blunt oli Missourin osavaltion Secretary of State ja vuosina 1993–1996 Southwest Baptist Universityn puheenjohtaja. Hän istui vuosina 1997–2011 Yhdysvaltain edustajainhuoneen jäsenenä, ja vuonna 2010 hänet valittiin Yhdysvaltain senaattiin. Hänet valittiin uudelleen vuonna 2016.

Lähteet 

Yhdysvaltalaiset republikaanipoliitikot
Yhdysvaltain edustajainhuoneen enemmistöjohtajat
Yhdysvaltain edustajainhuoneen jäsenet
Yhdysvaltain senaatin jäsenet
Vuonna 1950 syntyneet
Elävät henkilöt
Riviera (elokuvateatteri)

Riviera  on vuonna 2016 perustettu elokuvateatteri Helsingin Harjussa. Rivierassa on yksi sali, jossa on 55 paikkaa. Teatteritoiminnan omistaa Riviera Kallio Oy. 

Teatterin eteistilassa on baari, kesäisin sen yhteydessä toimii myös terassi. Elokuvasalissa on istumapaikkoina yhden ja kahden hengen sohvia. Virvokkeiden lisäksi teatteri tarjoilee saliin alkoholijuomia ja syötäväksi pientä ruokaa. Elokuvien lisäksi teatterissa esitetään myös ooppera- ja balettinäytöksiä. 

Riviera sijaitsee Helsinginkadun ja Harjukadun kulmassa osoitteessa Harjukatu 2, noin kahdensadan metrin päässä Sörnäisten metroasemasta. Samassa osoitteessa on toiminut aiemminkin Riviera-niminen elokuvateatteri vuosina 1977–1982. Alun perin vuonna 1955 perustetun teatterin nimi oli vuoteen 1977 asti Bio Kruunu. Vanhassa teatterissa istumapaikkoja oli noin parisataa, mutta Rivieraan paikkoja tehtiin vähemmän. Uudelleenperustaminen sai tukea Suomen elokuvasäätiöltä, ja hanketta tuki myös Helsingin kaupunki.

Lähteet

Aiheesta muualla
 Rivieran kotisivut
 MTV Uutiset: Elokuvateatteri, jossa saa viiniä ja kunnon ruokaa: Kallion Riviera on ”Tinder-deittiväen suosikki” 

Helsingin elokuvateatterit
Alppiharju
Sriwijaya Airin lento 182

Sriwijaya Airin lento 182 oli Sriwijaya Airin Indonesian sisäinen reittilento Jakartasta Pontianakiin. Lennolla 9. tammikuuta 2021 käytetty Boeing 737-524 nousi ylös klo 14.36 paikallista aikaa, ja katosi tutkasta noin neljä minuuttia lentoonlähdön jälkeen. Lennonseurantasivusto Flightradar24:n mukaan kone menetti yli 3 000 metriä korkeutta alle minuutissa, ja lentojäljet päättyivät Jakartan pohjoispuolelle Jaavanmereen Seribusaarten edustalle. Liikenneministeri Budi Karya Sumadi vahvisti koneen pudonneen lähelle Laki-saarta.

Indonesian pelastusviranomaisten mukaan paikalliset kalastajat löysivät ensin matkustajakoneen paloja merestä. Koneessa oli 12 miehistön jäsentä ja 50 matkustajaa, joista 43 oli aikuisia ja seitsemän lapsia, heistä kolme vauvaikäisiä. Kaikki lentokoneessa olleet kuolivat.

Lennon tiedot 
Lentokoneen piti lähteä alkuperäisen aikataulun mukaan Soekarno-Hattan lentoasemalta Tangerangista klo 13.25 paikallista aikaa (klo 6.25 UTC), ja saapua Supadion lentoasemalle Pontianakiin klo 15.00 paikallista aikaa. Lennon lähtö kuitenkin viivästyi ja varsinainen lentoonlähtö tapahtui klo 14.36.

Lento 182 nousi 4 000 metrin korkeuteen, kun se kääntyi äkillisesti oikealle ja syöksyi alas. Koneeseen menetettiin yhteys klo 14.40.

Turman syy 
Helmikuussa 2021 julkistettujen alustavien tutkimusten mukaan lentokoneen kaasuvivuissa saattoi olla vikaa. Aiemmin konetta lentäneiden mukaan koneen vivusto oli ollut rikki, eikä sitä oltu saatu enää korjattua täysin.

Lähteet 

Vuoden 2021 lento-onnettomuudet
Lento-onnettomuudet Indonesiassa
Hades (videopeli)

Hades on Supergiant Gamesin kehittämä ja julkaisema roguelike toimintaroolipeli. Se julkaistiin Windowsille, macOS:lle ja Nintendo Switchille 17. syyskuuta 2020. Pelin ennakkojulkaisuversio julkaistiin joulukuussa 2018.

Pelaaminen 
Peli on saanut inspiraatiota kreikkalaisesta mytologiasta. Pelaajan pitää taistella läpi eri alueiden, joissa kussakin on erilaisia vihollisia ja lopuksi alueiden loppupomot. Pelissä on hack and slash -taistelujärjestelmä ja kuusi erilaista asetta, joista jokaisella on neljä erilaista muotoa.

Vastaanotto 
Hades sai IGN:n arvostelussa arvosanaksi 9/10 ja se valittiin myös IGN:n vuoden peliksi 2020. Pelaaja-lehden arvostelussa peli sai arvosanaksi 10/10.

Peli palkittiin vuoden 2020 The Game Awards -gaalassa parhaimmaksi indiepeliksi ja toimintapeliksi.

Lähteet

Aiheesta muualla 
 Viralliset verkkosivut
 

Vuoden 2020 videopelit
Roguelike-pelit
Luolastoroolipelit
Indie-videopelit
Toimintaroolipelit
Windows-pelit
Mac OS -pelit
Nintendo Switch -pelit
Suluova

Suluova on piirikunta ja kaupunki Turkin Amasyassa. Vuoden 2012 väestönlaskennassa Suluovan väkiluku oli 47 572.

Lähteet 

Turkin piirikunnat
Akyurt

Akyurt, myös Ravli on piirikunta ja kaupunki Turkin Ankaran maakunnassa. Vuoden 2010 väestönlaskennassa Akyurtin väkiluku oli 11 301.

Lähteet

Aiheesta muualla

Turkin piirikunnat
Altındağ

Altindag tai Altindağ on piirikunta ja kaupunki Turkin Ankaran maakunnassa. Vuoden 2019 väestönlaskennassa Altindagin väkiluku oli 389 510.

Lähteet

Aiheesta muualla 

Turkin piirikunnat
Ave Crux Alba

Ave Crux Alba () on Maltan ritarikunnan kansallislaulu. Musiikin sävelsi Alfredo Consorti vuonna 1930, ja se tarkoitettiin alun perin juhlamarssiksi ritarien käyttöön.

Vaikka marssiin on kirjoitettu myös latinankieliset sanat, usein se esitetään vain instrumentaalisena.

Sanat

Lähteet 

Kansallislaulut
Starfield

Starfield on Bethesda Game Studiosin tuleva toimintaroolipeli. Peli paljastettiin E3-messuilla kesäkuussa 2018, jolloin siitä esitettiin myös teaser-traileri. Peli hyödyntää Creation Engine -pelimoottorin uudistettua versiota. Peli oli tarkoitus julkaista 11. marraskuuta 2022, mutta se lykättiin vuoteen 2023.

Pelaaminen 
Starfield on tieteisfiktiota sisältävä toimintaroolipeli. Peli sijoittuu 50 valovuotta laajalle alueelle aurinkokunnasta ulospäin, jota kutsutaan nimellä Settled Systems (suom. Asutetut järjestelmät). Noin vuonna 2310, pelin kaksi suurinta liittoumaa, United Colonies ja Freestar Collective taistelivat toisiaan vastaan verisessä siirtokuntasodassa. Pelin tapahtumat sijoittuvat 20 vuotta siirtokuntasodan jälkeen olevaan epävakaaseen rauhanaikaan. Peliä pelataan pelaajan luomalla hahmolla, joka kuuluu avaruusseikkailijajärjestöön nimeltä Constellation.

Kehitys 
Starfield on Bethesda Game Studiosin ensimmäinen kokonaan uusi pelisarja 25 vuoteen. Pelin ohjaaja Todd Howard on kuvaillut pelin olevan "Skyrim avaruudessa". 

Vaikka Bethesda Game Studios on pitkään halunnut tehdä sci-fi-roolipelin ja heillä on ollut selkeitä ideoita sen pelillisistä ominaisuuksista, pelin tyylin kehitys kesti kauan, jotta se voisi erottua muiden jo julkaistujen tieteisfiktiopelien joukosta. Bethesda päätyi teemaan, jonka pelin päätaiteilija Istvan Pely nimesi "NASA-punkiksi", jolla viitataan siihen, että vaikka peli sijoittuu ihmiskunnan tulevaisuuteen, sen juuret kuitenkin juontuvat oikeista NASA:n avaruusohjelmista, mikä ilmenee esimerkiksi pelin visuaalisesta tyylistä ja teknologiasta.

Todd Howard vieraili Starfieldin esituotantovaiheen aikana SpaceX-yrityksessä löytääkseen inspiraatiota ja hakeakseen peliin autenttista lähestymistapaa.

Pelin konsepti oli ollut kehitteillä jo jonkin aikaa ennen vuotta 2013, jolloin pelin tavaramerkki rekisteröitiin. Todd Howardin mukaan pelin nimi "Starfield" oli alusta asti selvä, eikä muita nimiä edes harkittu. Howardin mukaan peli on ollut aktiivisessa kehityksessä heti Fallout 4:n julkaisun jälkeen vuonna 2015. Vuoden 2018 puoliväliin mennessä peli oli poistunut esituotantovaiheesta, ja oli pelattavissa. E3 2021-konferensissa pelin julkistuksen  yhteydessä Howard sanoi Bethesdan olevan luottavainen pelin valmistuvan ilmoitettuun julkaisupäivään mennessä. Toukokuussa 2022 Bethesda ilmoitti, että Starfieldin julkaisuaikaa lykätään vuoden 2023 ensimmäiseen puoliskoon.

Pelin sisältöä ja mekaniikkaa odotetaan esiteltävän 12. kesäkuuta 2022 Xboxin ja Bethesdan yhteisessä tapahtumassa, mukaillen Bethesda Game Studiosin aiempien pelien markkinointistrategiaa.

Lähteet

Aiheesta muualla 
 Starfieldin virallinen verkkosivu
Toimintaroolipelit
Yhdysvalloissa kehitetyt videopelit
Vuoden 2023 videopelit
Xbox Series X- ja Series S -pelit
Windows-pelit
Ensimmäisen persoonan ammuntapelit
Ensimmäisen persoonan seikkailupelit
Avoin pelimaailma -pelit
Kolmannen persoonan ammuntapelit
Ayaş

Ayaş on piirikunta Turkin Ankaran maakunnassa. Vuoden 2009 väestönlaskennassa Ayaşin väkiluku oli 8 570.

Lähteet

Aiheesta muualla 

Turkin piirikunnat
Tepecik-Çiftlik

Tepecik-Çiftlik oli nykyisessä Turkissa sijainnut muinainen kivikautinen kylä. Se oli asuttu 7000 - 5800 kalenterivuotta sitten.
Tutkimusten mukaan metsästys väheni ja viljan merkitys lisääntyi ravinnonlähteenä ajalla 6800-6100 eaa.

Paikka 
Tepecik-Çiftlik sijaitsee noin 900 m päässä Çiftlikin kylän keskustasta. Paikka on 45 km Aksaraysta kaakkoon, Nigdestä 27, 5 km päässä suunnilleen pohjoiseen. Noin 29 km Tepecik-Çiftlikistä länteen on Hasan Dagi-tulivuori, josta saatiin obsidiaania kivityökaluihin.  

Kummun ala on 6 ha. 14 kerrostumaa on 7,3 metriä paksut, kummun korkeus 9,6 m

Historia 

Kausi - kerrostuma - aika kalenterivuotta eaa.

Myöhäisrooma-varhaisbysantti  1
Varhainen kalkoliittinen      2      5800-6100 eaa.
Neoliittinen                  3-9    6100-7000 eaa.
Neoliittinen                 10-1    viimeistään 7000 eaa

Lähteet 

Neoliittinen Anatolia
Hasan Dağı

Hasan Dağı on Turkissa sijaitseva kaksihuippuinen kerrostulivuori. Läntisen korkeamman huipun, Ison Hasan Dağın korkeus on 3 253 m ja itäisen matalamman, Pienen Hasan Dağın korkeus 3 069 m. 

Hasan Dağin kohoaa noin kilometrin ympäröivää ylätasankoa korkeammalle. Tulivuori on purkautunut 6 960±640 eaa., sekä joidenkin arvioiden mukaan 6 200 eaa., alle 6 000 vuotta sitten ja alle 3 000 vuotta sitten.

Tulivuoresta noin 130 kilometriä kaakkoon sijaitsevalla neoliittisella Çatalhöyükin löydöspaikalta on kalliomaalaus, jonka on esitetty olevan maailman vanhin tunnettu kartta. Tämä noin 6 600 eaa. tehty maalaus esittää tulkinnan mukaan kaksihuippuisen Hasan Dağın räjähdysmäistä tulivuorenpurkausta.

Lähteet

Aiheesta muualla 

Hasan Dagi  (uib.no)

Turkin tulivuoret
Balâ

Balâ on piirikunta Turkin Ankaran maakunnassa. Vuoden 2019 väestönlaskennassa Balân väkiluku oli 30 280.

Lähteet

Aiheesta muualla 

Turkin piirikunnat
Prästholmsselet

Prästholmsselet on Ruotsissa Norrbottenissa Luulajan kunnassa sijaitseva järvi, joka kuuluu Rånejoen vesistöön.

Maantietoa 
Prästholmsselet on 1,3 kilometriä pitkä, 0,8 kilometriä leveä ja sen pinta-ala on 55 hehtaaria eli 0,55 neliökilometriä. Se on Rånejoessa sijaitseva suvantomainen järvi, joka alkaa Avanäsetin salmesta, mihin päättyy edellinen suvanto Brännässelet, ja joka loppuu Prästholmsforsenin koskeen. Suvannossa on kaksi lahtea, toinen johtaa Avaniin ja toinen on nimeltään Fällviken. Järvessä ei ole saaria. Jokilaakson koillispuolen metsäalue kohoaa 80 metriä korkea mäki Fällberget, mutta vastarannassa maa on lähes tasaista. Järven kaakkoispäässä joen ylittää moreenikannas, jonka joki on puhkaissut ja jossa sijaitsee nykyään kivinen Prästholmsforsenin koski. Kannaksella on asutusta, samoin on järven lounasrannassa ja paikoitellen myös koillisrannassa. Peltoalat ovat pieniä ja rannassa on rantaniittyjä. Kannaksen asutus muodostaa Prästholmin kylän, joka jakaantuu etelä- ja pohjoisrannlle. Råneåsta alkaa molempia rantoja seuraavat tiet, jotka kohtaavat yläjuoksulla ensimmäiseksi Meldersteinissa ja Orrbynissä.

Luontoarvoja

Maankäyttö 
Järven lähialueella, jonka pinta-ala on 2,9 km², on metsämaata (69 %), kosteikkoa (27 %), joutomaata (0,8 %), viljelymaata (0,3 %), asutusta ja tiestöä (0,1 %) ja vesistöä (3,3 %). Alueen maaperässä on esimerkiksi moreenia (53 %), turvetta (36 %), jäätikköjokimuodostumia (3,5 %), silttiä, hiekkaa ja soraa (1,9 %), multaa (0,2 %) ja kalliota (2,9 %).

Bränselnin luonnonsuojelualue 
Järven lähellä koillispuolella mäen lounaisrinteessä sijaitsee Bränselnin luonnonsuojelualue (Bränselns naturreservat, 102 hehtaaria). Sen alue laskee maantielle asti ja ylärinteessä on suo Våtmyran ja suolla on lampi. Alue on kaksiosainen ja toinen osa alueesta laskee vastarinnettä alaspäin. Alueen kallioperä on kalkkipitoinen ja metsämaalla kasvaa havupuustoa. Kalliopaljakoista on aikoinaan lohkottu dolomiittilohkareita ja marmoria. Kallion suuri kalkkipitoisuus, jonka vaikutus kumpuaa pohjaveden mukana maanpinnalle tai pintavalumisena kalliopintoja myöten, suosii monia vaateliaita kasvilajeja. Sellaisia ovat esimerkiksi metsäimarre, korpi-imarre, soreahiirenporras, maariankämmekkä, kalkkimaariankämmekkä, nuijasara, valkolehdokki, sudenmarja, vilukko, kullero, mustakonnanmarja ja näsiä. Alueella on paljon sienten lahottamia puita, jotka kaatuvat maahan lahoamaan loppuun. Lahopuissa viihtyvät esimerkiksi rusokantokääpä, ruostekääpä ja punakarakääpä, jotka esiintyvät yleensä vanhoissa metsissä.

Vesistösuhteet 
Prästholmsselet kuuluu Rånejoen vesistössä (päävesistötunnus 7) Rånejoen pääuomaan sen suvantomaisena järvenä . Järvi on pääuomansa läpivirtausjärvi, jonka valuma-alueen pinta-ala on 4 161 km² ja jonka keskivirtaama on 46,7 m³/s . Järven omaa lähialuetta on vain 2,9 km² eikä siihen laske muita ojia kuin peltojen kuivatusojia. Rånejoki laskee Perämereen Råneåssa Luulajassa.

Lähteet 

Rånejoen vesistön järvet
Luulajan järvet
Beypazarı

Beypazarı on piirikunta Turkin Ankaran maakunnassa. Vuoden 2012 väestönlaskennassa Beypazarın väkiluku oli 38 769.

Lähteet

Aiheesta muualla 

Turkin piirikunnat
Avacia

Avacia (tyyliteltynä AvAciA) on turkulainen yhtye, joka esittää suomenkielistä metallimusiikkia. Yhtye julkaisi debyyttialbuminsa Uusi maailmanjärjestys vuonna 2019. Yhtye osallistui vuonna 2019 Emergenza-bändikilpailuun voittaen niin Suomen kuin Pohjoismaiden mestaruuden.

Historia 
Avacia perustettiin vuonna 2011 Jori Salorannan, Elias Koljosen ja Olli Kuuren toimesta. Ensimmäisen kerran yhtye harjoitteli loppusyksystä 2011, kun Kuure ja Koljonen saivat Salorannan mukaan ensimmäisiin harjoituksiin heidän vanhempiensa avustuksella.

AvAciA osallistui Turku Bandstand -kilpailuun vuonna 2014. Tästä alkoi yhtyeen ja Turku Rock Academyn kanssa tiivis yhteistyö, jonka myötä AvAciA liittyi vuonna 2015 virallisesti Turku Rock Academyyn. Nykyinen kokoonpano vahvistui huhtikuussa 2017, kun mukaan yhtyeeseen liittyi basisti Topi Kivelä.

Keväällä 2019 yhtye osallistui Suomen Emergenza -bändikilpailuun ja voitti Suomen mestaruuden. Kisan voitettuaan he edustivat Suomea Tanskan Kööpenhaminassa pidetyssä Pohjoismaiden Emergenza -bändikilpailussa. Yhtye voitti myös Pohjoismaiden mestaruuden. Avacia ja kaksi muuta pohjoismaalaista yhtyettä jatkoivat Emergenza-kilpailuaan vielä Saksan Taubertal-festivaalissa järjestetyssä finaalissa.

Yhtye julkaisi debyyttialbuminsa, Uusi maailmanjärjestys, toukokuussa 2019. Albumi sai musiikkimedia Desibelin levyarvostelussa kolme tähteä viidestä. Kriitikko Mika Rothin mukaan ”bändi osoitti välittömästi halunsa nousta suomenkielisen modernin rockmetallin ylimpään luokkaan ––”.

Jäsenet 
 Jori Saloranta (2011–) kitara, laulu
 Elias Koljonen (2011–) rummut, taustalaulu
 Topi Kivelä (2017–) basso, taustalaulu

Entiset jäsenet 
 Olli Kuure (2011–2012, 2016–2017) kitara, basso
 Werner Nurmi (nyk. Werner Lehmuskallio) (2012–2013) basso
 Tony Ewart (2013–2016) basso

Diskografia

Albumit 
 Uusi maailmanjärjestys (2019)

EP:t 
 Peilit (2020)

Singlet 
 Pirunhyrrä (2016)
 Ilman varjoa (2019)
 Kiveen kirjoitettu (2019)
 Vihermaa (2020)
 Minun maa (2020)
 Auringonpalvojat (2020)
 Armoa, please! (2020)
 Oikea tarina (2020)
 Halua minua (2020)
 Aika pitää asioita arvossaan (2020)

Lähteet

2010-luvun yhtyeet ja sooloartistit
2020-luvun yhtyeet ja sooloartistit
Suomalaiset metalliyhtyeet
Tulietelänpyökki

Tulietelänpyökki (Nothofagus alpina) on etelänpyökkeihin kuuluva kesävihanta puulaji. Se kasvaa luonnonvaraisena Etelä-Amerikassa Chilessä ja Argentiinassa. Lisäksi sitä kasvaa istutettuna mm. Iso-Britanniassa. Laji on erityisen nopeakasvuinen ja syysväritykseltään voimakkaan punertava. Tulietelänpyökin tarkempia tuntomerkkejä ovat silmujen teräväkärkisyys ja lehdet, jotka ovat 5–10 senttimetriä pitkiä, laidoiltaan vain hienosahalaitaisia, niissä on vähintään 15 paria sivusuonia, enemmän kuin läheisellä lajilla kiilaetelänpyökillä.

Lähteet

Aiheesta muualla 
 Suomen Lajitietokeskus: Tulietelänpyökki (Nothofagus alpina)

Etelänpyökit
Parler

Parler on sosiaalisen median palvelu, jonka perustivat John Matze ja Jared Thomson elokuussa 2018.
Palvelua on markkinoitu sananvapauteen keskittyvänä.
Se saavutti pian maineen Twitterin vaihtoehtona, joka on ollut erityisesti oikeiston, äärioikeiston, konservatiivien ja alt-right-liikkeen suosiossa.

Kesällä 2019 palveluun liittyi jopa 200 000 saudiarabialaista käyttäjää, mikä tuplasi sen käyttäjämäärän. 
Saudiarabialaiset olivat lähinnä nationalisteja ja prinssi Mohammed bin Salmanin tukijoita, jotka katsoivat tulleensa Twitterissä aiheettomasti sensuroiduiksi. Twitter oli samoihin aikoihin kertonut sulkeneensa jopa satoja Saudi-Arabian hallituksen tukijoiden tunnuksia, jotka se katsoi "epäaidoiksi".

Yhdysvaltain vuoden 2020 presidentinvaalien yhteydessä Yhdysvaltain presidentti Donald Trumpin kannattajat siirtyivät aiempaa enemmän Parleriin. Yleinen kiinnostus palvelua kohtaan kasvoi, kun Twitter vuonna 2020 aloitti huomautusten merkitsemisen Trumpin väitteiden kiistanalaisuudesta, mitä Trumpin kannattajien keskuudessa pidettiin sensuurina.
New York Timesin mukaan Parlerissa suunniteltiin tammikuussa 2021 tehtyä Yhdysvaltain kongressitalon valtausta. Toimitusjohtaja John Matze ilmoitti, ettei Parlerilla ole vastuuta tapahtuneesta. Hänen mukaansa Parler on neutraali ja sitoutuu vain lakiin.
Tapahtuneen jälkeen Google poisti Parleriin sovelluskaupastaan ja Apple ilmoitti poistavansa sovelluksen vuorokauden varoitusajalla, ellei yksityiskohtaista suunnitelmaa keskustelujen moderoinnista esitetä. Apple katsoi, ettei Parler puutu laittomuuteen yllyttävään sisältöön.
10. tammikuuta Amazon poisti Parlerin palvelun Amazon Web Services -pilvipalvelustaan.

Suuri määrä Parlerin käyttäjien dataa vuodettiin verkkoon 10.1.2021.

Marraskuussa 2020 Parlerin ilmoitettu käyttäjämäärä oli kahdeksan miljoonaa; esimerkiksi Twitterissä käyttäjätilejä oli tällöin noin 340 miljoonaa ja Facebookissa yli 2,7 miljardia.
Tammikuun 2021 alussa, sen jälkeen Trump oli estetty Facebookista ja Twitteristä, Parlerin sovellus nousi Applen App Storen ladatuimmaksi sovellukseksi.

Sananvapautta korostanut toimitusjohtaja John Matze erotettiin tammikuussa 2021. Hän haastoi myöhemmin Parlerin oikeuteen väittäen että hänen 40% omistusosuutensa oli varastettu.
Konservatiivirahoittaja Rebekah Mercer pyrki elvyttämään sivuston.
Parler avattiin uudelleen helmikuussa 2021.
Maaliskuussa 2021 se otti käyttöön "trollivaroitukset" sisällöille.
Myös alt-right-kirjoittaja Milo Yiannopoulos oli poistettu sivustolta postaamiensa loukkaavien vitsien vuoksi.
Sivuston sovellus palautettiin toukokuussa 2021 Applen sovelluskauppaan kun se otti käyttöön Hive-yhtiön tekoälysuodatuksen sisällöille.

Sivuston suosio näyttää kuitenkin jääneen vähäisemmäksi kuin ennen Googlen, Applen ja Amazonin toimia.

Lähteet 

Yhteisöpalvelut
Alt-right
Kuolan saamelaisten saamenpuku

Kuolan saamelaisten saamenpuku on kuolansaamelaisten käyttämä saamenpuku. Pukuparsi on erinomainen esimerkki saamenpuvussa tapahtuneisiin muutoksiin johtaneista vaikutteista. Myös Venäjän alueella alkuperäinen pukujen raaka-aine oli nahka, sekä peuran- ja poron- että lampaannahka. Vähitellen rikkaimmilla oli varaa ostaa tuontikankaita, verkaa ja sarkaa, takkeja varten. Toisaalta nahkapukimien hylkäämiseen on ollut myös käytännöllisiä syitä, kuten nopeasti romahtanut villipeurakanta, jonka vuoksi nahkojen saanti oli hankalaa. Perinteinen takkimalli jupa muistuttaa leikkaukseltaan vastaavia Suomen saamelaisten verka- ja sarkatakkeja. 1800-luvun jälkipuoliskolla venäjänsaamelaiset luopuivat vähitellen tästä kangastakista, ja naiset rupesivat pukeutumaan karjalaisten ja pohjoisvenäläisten sarafaniin eli olkainhameeseen, röijyyn ja esiliinaan. Pukuun kuuluu myös helmikoristeinen vyö. Jo aiemmin naiset olivat hylänneet perinteisen päähineensä ja siirtyneet käyttämään sorokka-tyyppistä päähinettä, šaamšikia, jonka otsamus imitoi sorokan koristeluja, mutta oli tehty helmikirjonnalla.

Suvulla tai perheellä saattoi olla "omat" helmikirjontamallinsa, joten päähineestä näki, mihin perheeseen tai siidaan nainen kuului. Monet näistä helmikirjontamalleista ovat saaneet vaikutteita ortodoksisista kirkkotekstiileistä ja ikoneista. Miehet luopuivat perinteisistä vaatteistaan jo aikaisemmin ja ottivat nopeasti käyttöön venäläistyyppiset vaatteet; ainoastaan poronhoitajat käyttivät poronnahkaisia vaatteita työssä. Myöhemmin venäjänsaamelaiset omaksuivat sinne 1880-luvulla muuttaneilta komeilta ja nenetseiltä turkispukimet. Saamelaisten oma avonainen poronnahkainen takki vaihdettiin umpinaiseen maalitsaan, jalkineiksi ja säärystimiksi otettiin myös burkit ja pimit, jotka koristeltiin aplikoimalla.

 
Etninen identiteetti on voimakkaasti elpynyt venäjänsaamelaisilla, ja saamenpukujen käyttö on lisääntynyt huomattavasti 1990-luvun aikana. Monet venäjänsaamelaiset ovat hylänneet sarafaanit ja šaamšikit ja pukeutuneet perinteiseen verkatakkiinsa, jupaan, joka on usein koristeltu myös helmiompeluilla. Puvun koristelulla voi olla yksilöllinen tai mytologinen merkitys. Puvun koriseluihin voidaan sisällyttää esimerkiksi erilaisia kiviä, jotka symboloivat parantavia voimia. Sekä naiset että miehet käyttävät jupaa. Myös Luujärven saamelaisten esiintymisryhmät, kuten Ojjar, käyttävät saamenpukuja esiintymisasuina.

Lähteet 

Saamenpuvut
Çamlıdere

Çamlıdere tai Camlidere on piirikunta Turkin Ankaran maakunnassa. Vuoden 2012 väestönlaskennassa Çamlıderen askukasluku oli 12 484.

Lähteet

Aiheesta muualla 

Turkin piirikunnat
Çankaya

Çankaya on piirikunta Turkin Ankaran maakunnassa. Vuoden 2015 väestönlaskennassa Çankayan väkiluku oli 792 189.

Lähteet

Aiheesta muualla

Turkin piirikunnat
Ilmanen

Ilmanen on sukunimi, joka on muun muassa seuraavilla suomalaisilla henkilöillä:

Janna Ilmanen, Salatut elämät -sarjassa esiintynyt lapsinäyttelijä
Johannes Ilmanen (1849–1915), pappi, valtiopäivämies ja rovasti
Matti Ilmanen (1928–1997), pankinjohtaja, toiminnanjohtaja ja yliasiamies
Sakari Ilmanen (1880–1968), taitoluistelija
Machete Kills

Machete Kills on vuonna 2013 ensi-iltansa saanut yhdysvaltalainen toiminta- ja eksploitaatioelokuva, jonka on ohjannut Robert Rodriguez. Elokuva on suora jatko-osa vuoden 2010 Machete-elokuvalle. Nimroolia Machetea näyttelee Danny Trejo, ja muissa rooleissa esiintyvät muun muassa Michelle Rodriguez, Mel Gibson, Sofía Vergara, Amber Heard, Demián Bichir ja Charlie Sheen.

Näyttelijät

Vastaanotto 
Machete Kills on saanut pääosin negatiivisen vastaanoton. Elokuvalla on Rotten Tomatoes -sivulla 23-prosenttinen ”mätä”-luokitus, ja sivustolla todetaan, ”ettei elokuvassa ole edeltäjänsä kaltaista kipinää”. Metacritic-sivustolla elokuva on saanut 33 arvostelun perusteella arvosanan 41/100.

Filmaatikko-sivuston Joonas Pikkarainen kuvasi elokuvaa vaivaannuttavaksi, ja totesi, että ”yhdentekevää juonta yritetään piristää väsyneillä vitseillä ja tarpeettomilla hahmoilla.” Elokuvauutiset-sivuston Niko Jutila antoi elokuvalle kaksi tähteä viidestä ja nimesi kokonaisuuden ainoiksi hyviksi puoliksi näyttelijä Mel Gibsonin sekä muutamat sivuhahmot kiinnostavine sivujuonineen.

Myös Empire-lehden Dan Jolin antoi elokuvalle kaksi tähteä, kuvaillen sitä ”jälleen yhdeksi Rodriguezin ’takapihatuotannoksi’: halvaksi, hilpeäksi ja epäilemättä kovin tuotteliaaksi.” Jolin kutsui molempia Machete-elokuvia seksistisiksi, ja myös Screen Crush -sivuston Britt Hayes kritisoi elokuvan tapaa esittää naishahmot ”kuin teinipoikafantasiassa”.

Jatko-osa 
Elokuvalle on pitkään kaavailtu jatko-osaa ”Machete Kills Again… In Space”. Danny Trejo on kuitenkin kuvaillut ohjaaja Rodriguezia kiireiseksi, ja Trejo on vihjaillut kirjoittavansa ja ohjaavansa Machete-sarjan kolmannen osan mahdollisesti omin voimin.

Lähteet 

Vuoden 2013 yhdysvaltalaiset elokuvat
Robert Rodríguezin ohjaamat elokuvat
Yhdysvaltalaiset toimintaelokuvat
Timo Kotilainen

Timo Kotilainen on suomalainen sotilaskapellimestari. 

Kotilainen johti Laivaston soittokuntaa 22 vuotta (vuodet 1993–2015). Tällä hetkellä hän työskentelee päällikkökapellimestarina tasavallan presidentin edustusorkesterissa (Kaartin soittokunta).
Päätyönsä ohella hän on toiminut useiden kotimaisten puhallinorkestereiden kouluttajana sekä vierailevana kapellimestarina mm. Ruotsissa, Baltian maissa, Iso-Britanniassa ja Yhdysvalloissa. Kotilaisen työ puhallin- ja sotilasmusiikin tunnettuuden edistäjänä on palkittu Varsinais-Suomen liiton Aurora-mitalilla ja Adolf Ehrnroothin nimeä kantava palkinnolla. Kotilaisen oma soitin on käyrätorvi.

Lähteet

Suomalaiset sotilaskapellimestarit
Suomalaiset käyrätorvensoittajat
Syntymävuosi puuttuu
Elävät henkilöt
Aurora-mitalin saajat
Çubuk

Çubuk on piirikunta Turkin Ankaran maakunnassa. Vuoden 2019 väestönlaskennassa Çubukin väkiluku oli 90 764.

Lähteet

Aiheesti muualla

Turkin piirikunnat